মধ্যপ্রদেশের মুরেনা, ভিন্দ ও গোয়ালিয়র জেলা, উত্তর প্রদেশের জালাউন, এটাওয়া, রাজস্থানের ঢোলপুর এ সব জেলাগুলি নিয়ে ১০ হাজার বর্গ কিমি এলাকা জুড়ে চম্বল উপত্যকা। অতীতের চমনবতী নদীটি আজকের চম্বল নদী। আশ্চর্য এই নদী। ভারতের একমাত্র ঊর্ধ্বগামিনী উত্তরবাহী এই নদী মধ্যভারতের মউ শহরটির কাছে এক ঝরনাধারায় নেমে ছুটেছে উত্তরে মধ্যপ্রদেশ, রাজস্থান ছুঁয়ে মিলেছে গিয়ে কানপুরের কাছে যমুনায়। ঊর্ধ্বগামিনী বলেই যুগে যুগে এই নদীর অজস্র জলধারা, হাজার বর্ষার স্রোত রুখু মাটিকে যথেচ্ছভাবে এলোমেলো করে মাটির স্তূপের টিলা, গহ্বর, ফাটল, সুড়ঙ্গ সৃষ্টি করে বিচিত্র প্রাকৃতিক শোভায় সাজিয়েছে। বিমূর্ত সজ্জার এক অপূর্ব উপত্যকা। যেন প্রকৃতি এখানে নেচেছে রুদ্রনৃত্য। কোনও কোনও গহ্বরের ভিতরে রয়েছে ফুটবল মাঠের মতো পাতালক্ষেত্র। কোনও ফাটলের মধ্যে দিয়ে মাইল মাইল যাওয়া যায়।বেহড়।